b'\n_START_ARTICLE_\nKetamin\n_START_SECTION_\nZgodovina\n_START_PARAGRAPH_\nKetamin je leta 1962 prvi sitentiziral Calvin L. Stevens. Ameri\xc5\xa1ki profesor organske kemije je takrat kot svetovalec v laboratorijih Parke-Davis raziskoval mo\xc5\xbene derivate fenciklidina (PCP), potentnega disociativnega anestetika, ki je neprimeren za klini\xc4\x8dno rabo, saj povzro\xc4\x8da dolgotrajne in intenzivne halucinacije ter posledi\xc4\x8dno psihoti\xc4\x8dne simptome (deluzije, delirij, psihoze) pri mnogih pacientih. Razvil je ketamin (raziskovalno ime CI-581), ki je kratkotrajnej\xc5\xa1e zdravilo z manj izrazitimi psihomimeti\xc4\x8dnimi u\xc4\x8dinki. _NEWLINE_Do mno\xc5\xbei\xc4\x8dne rabe v zdravstvene namene pride po odobritvi FDA, v letu 1970, ko ga je ameri\xc5\xa1ka vojska za\xc4\x8dela uporabljati kot analgetik ter anestetik (\'\'buddy drug\'\') na bojnih poljih v Vietnamu. Na prelomu tiso\xc4\x8dletja je postal zaradi svojih psihedeli\xc4\x8dnih u\xc4\x8dinkov priljubljen kot rekreativna droga na zabavah z elektronsko plesno glasbo,  kar je privedlo do \xc5\xa1tevilnih zlorab, zato ga v ZDA, Zdru\xc5\xbeenem kraljestvu, Kanadi, Avstraliji ter nekaterih azijskih dr\xc5\xbeavah klasificirajo in regulirajo njegovo uporabo, medtem ko Organizacija zdru\xc5\xbeenih narodov, Portugalska, Avstrija in Slovenija ketamina trenutno ne uvr\xc5\xa1\xc4\x8dajo na seznam skupin prepovedanih drog.\n_START_SECTION_\nAnestezija\n_START_PARAGRAPH_\nKetamin se uporablja kot anestetik za otroke, bolnike z astmo ter ljudi s kroni\xc4\x8dnimi obolenji dihal. Prednost ketamina je, da v primerjavi z ostalimi anestetiki nima tako izrazitega vpliva na dihanje, kar je posebno pomembno pri pacientih ki imajo \xc5\xbee sicer te\xc5\xbeave z dihali. Zaradi stranskih psihtropnih u\xc4\x8dinkov, ki so predvsem pri odraslih (manj pri otrocih) lahko tudi nevarno psihomimeti\xc4\x8dni, se pri anesteziji pogosto uporablja v kombinaciji z benzodiazepini.\n_START_SECTION_\nProtibole\xc4\x8dinsko delovanje\n_START_PARAGRAPH_\nKetamin je precej u\xc4\x8dinkovit analgetik, ki laj\xc5\xa1a sindrome kroni\xc4\x8dnih bole\xc4\x8din (npr. pri nevropatiji, fibromialgiji, poherpeti\xc4\x8dni nevralgiji, migrenah in opeklinah), uporablja pa se tudi za bla\xc5\xbeenje bole\xc4\x8din po operacijah, saj zmanj\xc5\xa1a potrebo po morfiju in slabost, ki sledi operaciji. Kot analgetik je primeren predvsem v kombinaciji z opioidi, saj v tem primeru zadostujejo \xc5\xbee manj\xc5\xa1i odmerki brez pretiranih stranskih u\xc4\x8dinkov.\n_START_SECTION_\nAntidepresivno delovanje\n_START_PARAGRAPH_\nAntidepresivno delovanje ketamina pri manj\xc5\xa1ih (subanesteti\xc4\x8dnih) dozah bi naj bilo posredno povezano z aktivacijo AMPA receptorjev , \xc4\x8deravno se mnogo raziskav preu\xc4\x8duje vpliv aktivacije mTOR signalne poti na spro\xc5\xa1\xc4\x8danje nevrotropi\xc4\x8dnega faktorja BDNF ter posledi\xc4\x8den dobrodejni vpliv na nevroplasti\xc4\x8dne procese, predvsem na formiranje novih sinaps, pove\xc4\x8dano konektivnost ter hitro normalizacijo s stresom povezanih sprememb v mo\xc5\xbeganski skorji.   Pomembno vlogo bi lahko igral pri zdravljenju najte\xc5\xbejih oblik depresije, \xc5\xbee sedaj pa velja za potencialno izjemno uporabno zdravilo pri pacientih s samomorilskimi te\xc5\xbenjami. Obstajajo tudi omejeni dokazi o u\xc4\x8dinkovitosti ketamina pri post-travmatski stresni, obsesivno kompulzivni in bipolarni motnji.\n_START_SECTION_\nV veterini\n_START_PARAGRAPH_\nV veterini je ketamin bistveno zdravilo, saj gre za edini anestetik, ki je varen in dobro testiran na celem spekru \xc5\xbeivali, ki jih veterinarji zdravijo. Zaradi njegovih anesteti\xc4\x8dnih in analgeti\xc4\x8dnih u\xc4\x8dinkov (npr. na ma\xc4\x8dke, pse, zajce, podgane, konje, lose, morske leve in slone) je del skoraj vsake veterinarske prakse v Evropi in \xc5\xa1irom sveta.\n_START_SECTION_\nRekreativno\n_START_PARAGRAPH_\nRekreativna uporaba ketamina se je za\xc4\x8dela v 70ih letih v Ameriki in se s\xc4\x8dasoma raz\xc5\xa1irila tudi v Evropo, Azijo in Avstralijo. Pri\xc4\x8detek mno\xc5\xbei\xc4\x8dne rekreativne rabe ketamina sega v obdobje devetdesetih in prvih let 20. stoletja, ko je ketamin ob razmahu t.i. "rave" kulture postal ena osrednjih drog, ki se uporabljajo na zabavah z elektronsko plesno glasbo (izvirno v Zdru\xc5\xbeenem kraljestvu ter New Yorku), kasneje pa je postal popularen tudi v bolj privatnih okoli\xc5\xa1\xc4\x8dinah in znan kot ena najbolj intenzivnih psihedeli\xc4\x8dnih drog._NEWLINE_Z razmahom rekreativne uporabe se je izkazalo, da je za ketamin zna\xc4\x8dilna relativno nizka stopnja nevarnosti za razvoj psihi\xc4\x8dne odvisnosti, ki pa lahko ob redni zlorabi (ve\xc4\x8d gramov dnevno) pri odvisnikih preraste tudi v psihopatolo\xc5\xa1ke motnje (disociacijo, anksioznost, shizofrenijo) in zaradi nara\xc5\xa1\xc4\x8dajo\xc4\x8de tolerance in posledi\xc4\x8dno vse ve\xc4\x8djega vnosa, povzro\xc4\x8di resne okvare urnirarnega trakta , kar vodi k inkontinenci ter privede do grozljivih po\xc5\xa1kodb mehurja. Posebno nevarnost pri rekreativnih uporabnikih predstavlja so\xc4\x8dasna uporaba ketamina v kombinaciji s kak\xc5\xa1no izmed prepovedanih psihoaktivnih substanc, predvsem to velja za tiste iz razreda depresantov (alkohol, opioidi), saj se pove\xc4\x8da njihov u\xc4\x8dinek ter za nekatere stimulanse (kokain, amfetamin), ker lahko zaradi povi\xc5\xa1anega sr\xc4\x8dnega utripa in krvnega tlaka pride do problemov s srcem. _NEWLINE_Za disociativno stanje, ki ga povzro\xc4\x8di ketamin, sta zna\xc4\x8dilna depersonalizacija (ob\xc4\x8dutek odmaknjenosti od samega sebe) in derealizacija (ob\xc4\x8dutek odmaknjenosti od zunanjega sveta). Ob visokih odmerkih lahko uporabniki do\xc5\xbeivijo t.i. "K-luknjo", stanje ekstremne disociacije, ki ga lahko spremljajo vidne in slu\xc5\xa1ne halucinacije. V letu 1978 je eminenten zdravnik in raziskovalec John C. Lilly (1915\xe2\x80\x932001), ki si je sam mnogokrat administriral ketamin z namenom indukcije spremenjenega stanja zavesti, tovrstna unikatna psihedeli\xc4\x8dna do\xc5\xbeivetja s ketaminom opisal kot "a peeping Tom at the keyhole of eternity".\n_START_SECTION_\nIntramuskularno/Intravensko\n_START_PARAGRAPH_\nAplikacija z vbrizganjem injekcije z raztopino ketamina v mi\xc5\xa1ico ali veno je najnevarnej\xc5\xa1i na\xc4\x8din uporabe pri odvisnikih, saj ti vsled reguliranosti pridobijo ketamin vpra\xc5\xa1ljive kvalitete, ki morda lahko vsebuje tudi \xc5\xa1kodljive primesi, ga uporabljajo v nehigienskih razmerah in neprimernem okolju, medtem ko se najve\xc4\x8d in tudi precej varno  uporablja v klini\xc4\x8dnih pogojih. Vbrizgavanje zagotavlja najve\xc4\x8dji izkoristek ter takoj\xc5\xa1nje delovanje zdravila.\n_START_SECTION_\nNazalno\n_START_PARAGRAPH_\nNjuhanje je najbolj pogost na\xc4\x8din uporabe med rekreativnimi uporabniki, ki ketamin v obliki prahu ali kristalov najprej zdrobijo ali pa skuhajo in nato vdihnejo skozi nos. Ob zlorabi lahko nazalen na\xc4\x8din uporabe pri odvisnikih povzro\xc4\x8di v nosu razjede in po\xc5\xa1koduje nosni pretin.\n_START_SECTION_\nPeroralno\n_START_PARAGRAPH_\nPeroralno jemanje ketamina (navadno zavitega v papir ali v kapsuli) je med rekreativnimi uporabniki precej redek na\xc4\x8din uporabe, za katerega pa je zna\xc4\x8dilno, da zamakne pri\xc4\x8detek in podalj\xc5\xa1a \xc4\x8das delovanja.\n_START_SECTION_\nFarmakologija\n_START_PARAGRAPH_\nKetamin je zaradi svoje zmo\xc5\xbenosti, da povzro\xc4\x8di stanje disociacije, skorajda unikaten med anestetiki. Za disociativno anestezijo, ki ob enkratni administraciji traja le 5\xe2\x80\x9310 minut, je zna\xc4\x8dilna somati\xc4\x8dna senzorna deprivacija ali blokada, ki pacienta \xc5\xa1\xc4\x8diti pred zaznavanjem zunanjih avditornih, vizualnih, predvsem pa bole\xc4\x8dih dra\xc5\xbeljajev in privede do neodzivnosti ter nezavedanja.\n_START_SECTION_\nFarmakodinamika\n_START_PARAGRAPH_\nPrimarno deluje kot nekompetitivni antagonist, ki se ve\xc5\xbee na kationske kanal\xc4\x8dke NMDA receptorjev, odgovorne za prehajanje elektri\xc4\x8dnih signalov med mo\xc5\xbegani in hrbtenico. Posledi\xc4\x8dno tako interferira tudi z eksciatatornima animokislinskima prena\xc5\xa1alcema aspartatom in, pomembneje, najbolj raz\xc5\xa1irjenim ekscitatornim \xc5\xbeiv\xc4\x8dnim prena\xc5\xa1alcem pri vreten\xc4\x8darjih, glutamatom._NEWLINE_Poleg tega deluje tudi kot dopaminski agonist za D2 receptor, inhibitor ponovnega prevzema serotonina, dopamina in norepinefrina, agonist sigma receptorjev 1 in 2, \xc5\xa1ibek agonist za \xce\xbc-opioidne in \xce\xba-opioidne ter zelo \xc5\xa1ibek za \xce\xb4-opioidne receptorje, aktivira AMPA receptorje ter deluje kot \xc5\xa1ibek antagonist mACh receptorjev in negativni alusteri\xc4\x8dni modulator za nACh receptorje.\n_START_SECTION_\nFarmakokinetika\n_START_PARAGRAPH_\nKetamin se lahko absorbira intravensko, intramuskularno, topi\xc4\x8dno ali peroralno. Kadar je zau\xc5\xbeit peroralno, ga jetra (CYP3A4, v manj\xc5\xa1i meri tudi CYP2B6 in CYP2C9) v procesu N-demetilacije pretvorijo v norketamin in nato dalje v dehidronorketamin._NEWLINE_Biodrazpolo\xc5\xbeljivost zna\xc5\xa1a pribli\xc5\xbeno 16\xe2\x80\x9320\xc2\xa0% peroralno, 93\xc2\xa0% intramuskularno, 25\xe2\x80\x9350\xc2\xa0% nazalno, 30\xc2\xa0% sublingvalno in 30\xc2\xa0% rektalno. Najvi\xc5\xa1ja koncentracija v plazmi se pri aplikaciji z injiciranjem dose\xc5\xbee po 5\xe2\x80\x9315 minutah, 20\xe2\x80\x9360 minutah nazalno in 20\xe2\x80\x9345 minutah peroralno. \xc4\x8cas delovanja v klini\xc4\x8dnem okolju zna\xc5\xa1a med pol in dvema urama za intramuskularno in med 4\xe2\x80\x936 urami za peroralno aplikacijo.\n_START_SECTION_\nStruktura\n_START_PARAGRAPH_\nKetamin, (2-(2-klorofenil)-2-(metilamino)-cikloheksan-1-on), spada med arilcikloheksilaminske spojine in je kiralna spojina z dvema opti\xc4\x8dnima izomeroma; desnosu\xc4\x8dnim S(+) in levosu\xc4\x8dnim R(-), ki se razlikujeta v stereoselektivnosti, afiniteti in jakosti. \xc3\x88sketam\xc3\xadn S(+) je pribli\xc5\xbeno 2-krat bolj potenten od arketamina R(-), ima mo\xc4\x8dnej\xc5\xa1e psihedeli\xc4\x8dne in analgeti\xc4\x8dne u\xc4\x8dinke, povzro\xc4\x8da dolgotrajnej\xc5\xa1o anestezijo in hitrej\xc5\xa1e kognitivno okrevanje.  Ketamin se po navadi pojavlja v racemi\xc4\x8dni obliki, ki je enakovredna me\xc5\xa1anica S(+) in R(-) izomera.'